Gutt (17) falt over 15 meter rett ned - livstruende skadet
- Det er en ung gutt som har beveget seg på taket av en boligblokk. Han skulle hoppe fra blokken over til et stillas cirka 2,5 meter unna. Det klarte han ikke og falt i bakken, sier operasjonsleder Ingrid Mære i Agder politidistrikt til VG. Har du opplysninger om denne saken? Kontakt VGs journalister her Gutten var ikke bevisst da politi og ambulanse kom til stedet.Ulykken skjedde ved 18.20-tiden lørdag kveld på Tangen i Kristiansand. Politiet fikk først melding om at høyden 17-åringen falt fra er cirka 20 meter. Noe senere sa innsatsleder Øyvind Hægeland til VG at det trolig er snakk om mellom 16 til 18 meter. Bygget er på seks etasjer. Venner og nabo ble øyenvitner VG har vært i kontakt med en nabo som ble øyenvitne til fallet. Han forteller at han først så en gutt som prøvde å klatre opp på en balkong, og deretter en annen som klatret opp et stilas. - Jeg gikk inn en tur, og da jeg kom ut igjen så jeg en gutt som var helt på toppen og som falt helt ned, sier naboen. Innsatsleder Øyvind Hægeland sier til VG at tre gutter har befunnet seg ved taket på bygningen, hvorav en av dem falt. De to andre skal ha blitt vitner til fallet. Guttene som ble vitner til hendelsen blir ivaretatt av et kriseteam. Familien til 17-åringen er varslet om ulykken. Politiet opplyser ved 20.30-tiden at det vil bli foretatt kriminaltekniske undersøkelser på stedet.
En 17 år gammel gutt skulle hoppe fra toppen av en boligblokk over til et stilas 2,5 meter unna. Det gikk fryktelig galt.